Document ID: 31989R1644

*****
ΚΑΝΟΝΙΣΜΟΣ (ΕΟΚ) αριθ. 1644/89 ΤΗΣ ΕΠΙΤΡΟΠΗΣ
της 12ης Ιουνίου 1989
για τροποποίηση του κανονισμού (ΕΟΚ) αριθ. 411/88 σχετικά με τη μέθοδο και το επιτόκιο που πρέπει να εφαρμοστούν για τον υπολογισμό των εξόδων χρηματοδοτήσεως των παρεμβάσεων που συνίστανται σε αγορές, αποθεματοποίηση και διάθεση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 σχετικά με τους γενικούς κανόνες για τη χρηματοδότηση των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), όπως τροποποιήθηκε τελευταία από τον κανονισμό (ΕΟΚ) αριθ. 787/89 (2), και ιδίως το άρθρο 5,
Εκτιμώντας:
ότι το άρθρο 5 του κανονισμού (ΕΟΚ) αριθ. 1883/78 προβλέπει ότι οι δαπάνες επιτοκίου που χρηματοδοτούνται από το ΕΓΤΠΕ, τμήμα Εγγυήσεων, για τα κεφάλαια που χρησιμοποιούνται για την αγορά των προϊόντων στην παρέμβαση υπολογίζονται, στην περίπτωση κεφαλαίων προερχομένων από τα κράτη μέλη, σύμφωνα με μέθοδο και επιτόκιο ενιαίο για την Κοινότητα και ότι το επιτόκιο πρέπει να είναι αντιπροσωπευτικό των επιτοκίων που ισχύουν στην Κοινότητα·
ότι ο κανονισμός (ΕΟΚ) αριθ. 411/88 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 439/89 (4), θεσπίζει τη μέθοδο και το επιτόκιο που πρέπει να εφαρμόζονται για τον υπολογισμό των εν λόγω δαπανών χρηματοδοτήσεως·
ότι τα επιτόκια για τις βραχυπρόθεσμες και μακροπρόθεσμες χρηματοδοτήσεις διαφέρουν σημαντικά ανάλογα με τα κράτη μέλη· ότι η στάθμιση των επιτοκίων αυτών που έχει χρησιμοποιηθεί μέχρι σήμερα δεν έδωσε αρκετά ικανοποιητικά αποτελέσματα·
ότι τα επιτόκια που έχουν διαπιστωθεί τα τελευταία χρόνια για το Ecu αντικατοπτρίζουν ολοένα και περισσότερο, μετά από στάθμιση, την κατάσταση των επιτοκίων των νομισμάτων από τα οποία συντίθεται το Ecu και ότι τα επιτόκια για το Ecu μπορεί κατ' αυτόν τον τρόπο να θεωρούνται ως αντιπροσωπευτικά των δαπανών επιτοκίου στην Κοινότητα·
ότι λαμβάνοντας υπόψη τις προθεσμίες επαναχρηματοδοτήσεως των επενδεδυμένων στα αποθέματα παρεμβάσεως κεφαλαίων, το ενιαίο επιτόκιο πρέπει να αντικατοπτρίζει τα επιτόκια με προθεσμία 3 μηνών και 12 μηνών·
ότι στο άρθρο 4 του κανονισμού (ΕΟΚ) αριθ. 411/88 πρέπει να προσδιοριστούν οι κανόνες παρέκκλισης που εφαρμόζονται για το κράτος μέλος που καταβάλλει επιτόκια μικρότερα από εκείνα που προκύπτουν από την εφαρμογή του ενιαίου επιτοκίου·
ότι η Επιτροπή Διαχείρισης του ΕΓΤΠΕ δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 411/88 τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
«Άρθρο 3
Το επιτόκιο που αναφέρεται στο άρθρο 5 του κανονισμού (ΕΟΚ) αριθ. 1883/78 αντιστοιχεί στα επιτόκια που είχαν διαπιστωθεί από τη Στατιστική Υπηρεσία των Ευρωπαϊκών Κοινοτήτων, για το Ecu με προθεσμία 3 μηνών και 12 μηνών στην ευρωοαγορά, σταθμίζοντας αυτά με 1/3 και 2/3.
Το επιτόκιο καθορίζεται πριν από την αρχή κάθε οικονομικού λογιστικού έτους του ΕΓΤΠΕ με βάση τα επιτόκια που είχαν διαπιστωθεί κατά το εξάμηνο που προηγείται του καθορισμού.»
2. Στο άρθρο 4 παρεμβάλλεται η ακόλουθη παράγραφος 1α:
«1α. Το μέσο ποσοστό των δαπανών επιτοκίου που επιβαρύνουν ένα κράτος μέλος ανακοινώνεται στην Επιτροπή το αργότερο 20 ημέρες πριν από το τέλος του οικονομικού έτους. Αναφέρεται στο εξάμηνο που προηγείται της ανακοίνωσης αυτής.
Σε περίπτωση απουσίας ανακοινώσεως, το ποσοστό των δαπανών επιτοκίου που πρέπει να εφαρμοστεί προσδιορίζεται με βάση τα επιτόκια αναφοράς που εμφαίνονται στο παράρτημα·».
3. Προστίθεται το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουνίου 1989.

Labels: 19
2
15
4